钦定古今图书集成/明伦汇编/氏族典/第459卷 > 《廖用贤尚友录》 > 魏元忠
## 钦定古今图书集成/明伦汇编/氏族典/第459卷 > 《廖用贤尚友录》 > 魏元忠

按《唐书魏元忠传》：“元忠，宋州宋城人。为太学生，跌荡
少检。仪凤中，吐蕃数盗边，元忠上封事洛阳宫，言命
将用兵之要。高宗善之，授秘书省正字，迁监察御史，
又迁殿中侍御史。徐敬业举兵，诏元忠监李孝逸军
击平之，还授司刑正。为来俊臣所构，将就刑，敕免。圣
历二年，为凤阁侍郎，迁左肃政台御史大夫，俄为陇
右诸军大使。张易之等谮元忠下制狱，贬高要尉。中
宗复位，召为卫尉卿、同中书门下三品。不阅旬，迁兵
部尚书，进侍中，拜中书令，封齐国公。”神龙二年，为尚
书右仆射，无所建明，誉望大减。会节愍太子诛武三
思，走阙下，元忠子昇遇于永安门，太子胁使从战，已
而被杀。宗楚客傅致元忠罪，贬务川尉。至涪陵卒。开
元六年，谥曰“贞。”